Somber atmosfeer op plaas ná moord op bestuurder | Netwerk24
Deur André Damons 20 Maart 2018 20:07
Jan van den Berg, eienaar van die plaas Brandenburg buite Ladybrand in die Vrystaat, sê die werkers is erg geskok oor die moord op die plaasbestuurder (40).
Jan van den BergFoto: Verskaf
Die plaasbestuurder se vrou (39) is in aanval op haar en haar man aangerand en verkrag en is nog in die hospitaal op Ladybrand.
Die egpaar is Maandagaand omstreeks 19:00 aangeval toe hulle by die huis aangekom het. Twee aanvallers, vermoedelik van Lesotho, het by hul huis ingebreek en die egpaar in ’n stoorkamer ingewag.
Toe die egpaar by die huis inkom, het die mans hulle aangeval en hul hande vasgebind. Albei is met messe gesteek.
Die plaas is sowat 5 km buite Ladybrand en naby die Lesotho-grens.
Die plaasbestuurder is glo sowat 100 m ver gesleep waar die aanvallers hom aan ’n draadheining vasgemaak en doodgesteek het.
Hulle het daarna met selfone en bankkaarte in die egpaar se Opel Corsa gevlug, maar die motor is later langs die pad gelos nadat die bestuurder beheer daaroor verloor het. Die selfone is ook in die motor gevind.
Van den Berg beskryf die moord as sinneloos en sê dit voel soos een van sy eie mense wat vermoor is.
Van den Berg sê daar was Dinsdag ’n droewige atmosfeer op die plaas.
“Dit is ’n slegte tyd vir ons almal. Al die werkers is geskok. Ons probeer maar aangaan,” sê hy.
Volgens hom gaan dit goed met die bestuurder se vrou in die hospitaal, maar sy is ook erg geskok. Die egpaar se drie kinders sal berading ontvang.
Meer oor: Ladybrand | Vrystaat | Plaasmoord | Aanranding | Misdaad | Bestuurder
Reuse-soektog ná plaasaanval in Noord-Kaap